Slapta misija: išsaugok lietuvišką žodį

Žaidimo taisyklės
ŽAIDIMO ESMĖ
Žaidimas paremtas realia lietuviškos spaudos draudimo istorija, kai knygnešiai slapta gabeno lietuviškas knygas, siekdami taip išsaugoti lietuvių kalbą ir tautą. Šiame žaidime knygnešiai kovoja prieš caro režimą užtikrinančius žandarus, siekdami išsaugoti Lietuvos tautiškumą.
PASIRUOŠIMAS
Mokytojas paruošia žaidimą:
· Paruošia knygų siuntą – supakuoja ją slaptai (į batų dėžes, maisto prekių dėžes, lagaminą, ar panašiai. Paslepia siuntą bent 70 metrų už Aušros vartų (stoties pusėje).
· Ant vienos iš knygnešių vadų kortelės užrašo, kur yra siunta. 
· Žandarų kortelėse įvynioja po 3 kratos orderius.
PRIEMONĖS
· Kortelės (atrinktos pagal žaidėjų skaičių) 
· Knygos (įvairių dydžių; kiekis taisyklių pabaigoje) 

ROLĖS IR TIKSLAI
Žaidime yra trys rolės: knygnešiai, žandarai ir piliečiai.
KNYGNEŠIAI 
Tikslas: slapta nugabenti lietuvišką spaudą į sutartą vietą (miesto viduje už Aušros vartų) ir taip išsaugoti lietuvišką spaudą bei tautiškumą.
· Laimi, jei perneša tiek knygų, kiek yra žaidėjų. 
· Kiekvienas knygnešys vienu metu gali nešti tik vieną knygą. 
· Spaudos siuntos vietą žaidimo metu galima keisti.
· Knygnešių vadai pradžioje žaidimo gauna progą susipažinti, kiti knygnešiai nežino, kas yra jų bendrininkai. 
· Vienas iš vadų žino pradinę siuntos vietą.
· Jei tarp žandarų atsiranda generolas – knygnešiai gali pernešinėti po dvi knygas.
· Jei knygnešys yra patikrinamas žandaro ir tuo metu gabena knygą – jis iš žaidimo iškrenta. 

ŽANDARAI 
Tikslas: sustabdyti lietuviškos spaudos platinimą.
· Laimi, jei sugauna visus knygnešius, arba knygnešiai nesugeba pernešti reikiamo kiekio knygų. 
· Kiekvienas žandaras pradžioje gauna 3 kratos orderius. 
· Krata vyksta pateikiant orderį ir patikrinant kitą žaidėją. Patikrintas žaidėjas orderį įplešia – taip orderis skaitosi sunaudotas.
· Jei žandaras išnaudoja visus savo orderius – iškrenta iš žaidimo.
· Už kiekvieną konfiskuotą knygą gauna po du naujus kratos orderius. Juos išduoda mokytojas, kai jam yra pristatomos konfiskuotos knygos. Po ketvirtos konfiskuotos knygos žandaras gauna po tris naujus kratos orderius.
· Jei žandarui pavyksta konfiskuoti 5 (ir daugiau knygų) – žandaras yra paaukštinamas ir tampa generolu (mokytojas išduoda ženkliuką, kurį nuo šiol turi nešioti). Generolas negali iškristi iš žaidimo – net nebeturėdamas kratos orderių jis gali tęsti žaidimą, tačiau nebegali atlikti kratos, nebent orderį jam atiduoda kitas bendrininkas.
· Jei žandaras patikrina nekaltą (be knygos) žaidėją, žandaras iškrenta iš žaidimo. Tai negalioja generolams.
· Žandarai gali perduoti savo gautus kratos orderius kitiems žandarams.
· Knygų iš knygnešių siuntos bazės konfiskuoti žandarai negali. 

PILIEČIAI 
· Gali prisijungti prie bet kurios pusės (žandarų arba knygnešių), tačiau gali būti nepriimti – pasitikėjimas nėra garantuotas. Taip pat gali bet kuriuo metu žaidime pakeisti pusę.
· Iškrenta tik tuo atveju, jei neša knygą ir yra pagauti žandaro. 

ŽAIDIMO EIGA
1. Žaidėjai gauna rolės korteles. 
2. Visi atsistoja rate ir užsimerkia. 
3. Mokytojas surenka rolės korteles.
4. Atsimerkia žandarų vadai ir tyliai susipažįsta. Gauna 30 sekundžių nebyliai pasitarti.
5. Tuomet atsimerkia knygnešiai. Jie irgi gauna 30 sekundžių pasitarimui. 
6. Galiausiai atsimerkia visi ir žaidimas prasideda.
7. Žaidimas baigiasi, kai: 
a) Visi vienos grupės žaidėjai iškrenta.
b) Knygnešiai nenuneša reikiamo kiekio knygų (arba nebeturi pakankamai knygų atsargų).
SVARBU AKCENTUOTI
· Žaidimą pradėti reikia apdairiai – vadai turėtų būti labai atsargūs, nes pačioje pradžioje aiškiausiai matysis kas ką pažįsta.
· Galima meluoti, infiltruotis į kitą pusę, šnipinėti. 
· Vadams verta iš anksto susitarti dėl susitikimo vietų/signalo. 
· Nebūtina iš karto atskleisti savo rolės. 
· Svarbus pasitikėjimas, bet dar svarbesnis – atsargumas. 
· Verta strateguoti savo bendrininkų grupėje, bet tai daryti atsargiai – kad kita pusė nepastebėtų.

Rolių ir knygų skaičius žaidime:
· Knygnešiai ~50% žaidėjų
· Žandarai ~30% žaidėjų
· Piliečiai ~20% (likę žaidėjai) 
· Knygos = 1,5 × žaidėjų skaičius (suapvalinta į viršų) 
· Pernešti knygų knygnešiams reikia tiek, kiek yra žaidėjų apskritai.
· Kratos orderio kortelių paruošti bent po 10 (naudojimui žaidimo eigoje).

Kortelės. 
Generolo ženkliukai ir žandarų kortelės. [image: ]




Knygnešių kortelės. 

Piliečių kortelės.

Kratos orderio kortelės. 

